31995R3017
L 314/40
JURNALUL OFÍCIAL AL UNIUNII EUROPENE
REGULAMENTUL (CE) NR. 3017/95 AL COMISIEI
din 20 decembrie 1995
de stabilire a anumitor dispoziții de aplicare a Regulamentului (CE) nr. 3036/94 al Consiliului de instituire a unui regim de perfecționare economică pasivă aplicabil anumitor produse textile și de îmbrăcăminte reimportate în Comunitate după ce au fost prelucrate sau transformate în anumite țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3036/94 al Consiliului din 8 decembrie 1994 de instituire a unui regim de perfecționare economică pasivă aplicabil anumitor produse textile și de îmbrăcăminte reimportate în Comunitate după ce au fost prelucrate sau transformate în anumite țări terțe (1), în special articolul 3 alineatul (8) și articolul 12,
întrucât articolul 4 din regulamentul menționat prevede că autoritățile competente ale statelor membre eliberează o autorizație prealabilă solicitanților care îndeplinesc condițiile regimului de perfecționare economică pasivă pentru anumite produse textile și de îmbrăcăminte;
întrucât buna funcționare a regimului menționat în cadrul pieței unice necesită proceduri uniforme de eliberare a și control al autorizații prealabile în cauză;
întrucât stabilirea unui formular unic de cerere și de autorizație prealabilă permite facilitarea aplicării regimului pe piața unică și, mai ales, cooperarea administrativă între statele membre;
întrucât este necesar ca autorizațiile prealabile să poată fi eliberate în oricare stat membru și să fie valabile în întreaga Comunitate, oricare ar fi statul membru care le eliberează; întrucât, cu toate acestea, trebuie prevăzut un control centralizat, pentru a se evita atribuirea către același operator economic a unei cantități mai mari decât cea la care are dreptul, acest control luând forma unei consultări a autorităților competente ale statului membru în care este stabilit solicitantul sau în care acesta își realizează producția comunitară;
întrucât, în cazul în care se dovedește necesară consultarea între statele membre, trebuie stabilit un termen pentru finalizarea acestei consultări;
întrucât trebuie să se fixeze un termen de păstrare a cererilor, a autorizațiilor prealabile și a documentelor aferente;
întrucât operatorii economici trebuie să fie înștiințați cu privire la autoritățile competente responsabile cu eliberarea autorizațiilor prealabile în fiecare stat membru și, din această cauză, statele membre trebuie să transmită această informație Comisiei în vederea publicării sale în Jurnalul Oficial al Comunităților Europene;
întrucât, pentru a facilita gestionarea contingentelor, este necesar ca autorizațiile prealabile să fie eliberate pentru o singură categorie de produse compensatoare și o singură țară de perfecționare;
întrucât este important să se instituie proceduri de eliberare a autorizațiilor prealabile și de control al unor elemente esențiale, cum ar fi originea mărfurilor;
întrucât este important să se instituie proceduri de gestionare a limitelor cantitative;
întrucât acordarea autorizațiilor prealabile, cu excepția cazurilor prevăzute la articolul 11 alineatul (3) din Regulamentul (CE) nr. 3036/94, depinde de disponibilitatea cantităților, în conformitate cu procedurile definite în anexa VII la Regulamentul (CEE) nr. 3030/93 al Consiliului din 12 octombrie 1993 privind regimul comun aplicat importurilor unor produse textile originare din țări terțe (2), astfel cum a fost modificat ultima dată prin Regulamentul (CE) nr. 1616/95 (3), și cantitățile sunt distribuite în ordinea cronologică în care cererile de alocare parvin Comisiei;
întrucât este necesar să se stabilească un termen pentru export, astfel încât cantitățile imputate în limitele cantitative să nu rămână neutilizate;
întrucât, pentru a asigura buna funcționare a regimului, este necesar să se stabilească măsuri aplicabile în cazul unei încălcări;
întrucât procedurile de export temporar, ca și punerea în liberă circulație trebuie să se apropie cât mai mult posibil de regulile prevăzute de Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (4), precum și de Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (5), astfel cum a fost modificat ultima dată prin Regulamentul (CE) nr. 1762/95 (6);
întrucât măsurile prevăzute în prezentul regulament sunt conforme cu avizul Comitetului pentru regimul de perfecționare economică pasivă la textile,
ADOPTĂ PREZENTUL REGULAMENT:
DISPOZIȚII GENERALE
Articolul 1
Prezentul regulament stabilește anumite modalități de aplicare a Regulamentului (CE) nr. 3036/94 al Consiliului de instituire a unui regim de perfecționare economică pasivă aplicabil unor produse textile și de îmbrăcăminte reimportate în Comunitate după ce au fost prelucrate sau transformate în anumite țări terțe, denumit în continuare „regulament de bază”, în special cu privire la eliberarea și controlul autorizațiilor prealabile.
Articolul 2
Definiții
(1) În sensul articolului 3 alineatul (2) din regulamentul de bază, expresia „cantități disponibile în cadrul contingentului global pentru întreaga categorie și țară terță în cauză” se referă la cantitățile disponibile în cadrul contingentului prevăzut pentru anul calendaristic în cursul căruia cantitatea solicitată de către un operator a fost notificată Comisiei de către autoritățile competente, sesizate prin cererea de autorizație prealabilă.
(2) În sensul articolului 3 alineatul (4) primul paragraf din regulamentul de bază, expresia „cantitate totală a operațiunilor de perfecționare pasivă efectuate” se referă la reimportul produselor compensatoare dintr-o anumită categorie și dintr-o anumită țară în cadrul regimului de perfecționare economică pasivă din 1993 sau din 1994, la alegerea solicitantului. Categoria, cantitatea și țara terță corespunzătoare anului ales devin referințe pentru anii următori, o ajustare a cantităților având loc, dacă este cazul, în temeiul articolului 3 alineatul (4) al doilea și al treilea paragraf și alineatul (5) al cincilea și al șaselea paragraf din regulamentul de bază.
(3) În sensul articolului 3 alineatul (4) al treilea paragraf din regulamentul de bază, cantitățile echivalente figurează în tabelul de echivalențe din anexa I la Regulamentul (CEE) nr. 3030/93.
(4) În sensul articolului 3 alineatul (5) al treilea paragraf din regulamentul de bază, valoarea producției comunitare se determină pe baza prețului franco fabrică normal fără TVA, al produselor enumerate în anexa II la regulamentul de bază, obținute în Comunitate în anul precedent, fie în întreprinderea solicitantului, fie pentru solicitant, dar în întreprinderea altui producător stabilit în Comunitate, cu condiția ca acesta să nu depună de asemenea o cerere de autorizație prealabilă pentru aceeași producție comunitară și pentru aceeași perioadă.
(5) În sensul articolului 3 alineatul (4) al doilea paragraf și alineatul (5) al patrulea paragraf din regulamentul de bază, sumele totale suplimentare care corespund sumelor totale maxime din anexa III se atribuie cu condiția ca solicitantul fie să fi reimportat efectiv cel puțin 50 %, fie să fi exportat o cantitate de cel puțin 80 % din cantitățile autorizate anterior în cadrul regimului economic de perfecționare pasivă pentru categoria și țara terță respective.
(6) În sensul articolului 3 alineatul (5) al cincilea și al șaselea paragraf din regulamentul de bază, cantitățile de produse compensatoare atribuite solicitantului, în calitate de fost beneficiar, pentru categoria și țara terță respective, sunt acelea pe care solicitantul le-a reimportat în anul precedent în cadrul regimului de perfecționare economică pasivă, reduse, după caz, proporțional cu scăderea producției sale comunitare ca urmare a operațiunilor de perfecționare economică pasivă efectuate în cursul perioadei de referință.
(7) În sensul articolului 5 alineatul (3) din regulamentul de bază, expresia „rata randamentului” se referă la cantitatea sau procentul produselor compensatoare obținute în urma perfecționării unei anumite cantități de mărfuri destinate exportului temporar.
ACORDAREA AUTORIZAȚIILOR PREALABILE
Articolul 3
Cererea de autorizație
(1) Cererea de eliberare a unei autorizații prealabile este depusă la autoritățile competente desemnate de către statele membre, prin intermediul formularului prevăzut în anexa I, de către sau în numele persoanei care îndeplinește condițiile enunțate în articolul 2 din regulamentul de bază.
Autoritățile competente pot, în condițiile stabilite de acestea, să permită transmiterea sau tipărirea cererii prin mijloace electronice, într-un format care, pentru simplificare, poate fi diferit de cel din anexa I. Cu toate acestea, toate documentele sau actele justificative prevăzute la alineatul (3) trebuie să le fie puse la dispoziție.
(2) Toate rubricile din formular se completează și întreaga corespondență ulterioară se redactează în limba oficială sau în una dintre limbile oficiale ale statului membru în care a fost depusă cererea. Această limbă se va folosi pe parcursul întregii proceduri în legătură cu solicitantul respectiv.
(3) Cererea este însoțită de toate documentele sau actele justificative, în original sau în copie, a căror prezentare este necesară în vederea analizării cererii, în special contractul încheiat cu întreprinderea ce efectuează operațiuni de perfecționare în țara terță sau orice altă probă scrisă echivalentă.
Dacă este necesară prezentarea pe larg a anumitor informații cerute, se pot anexa la cerere pagini suplimentare. Orice document, act sau pagină anexată cererii face parte integrantă din aceasta. În cerere se indică numărul anexelor.
Autoritățile competente pot solicita informații suplimentare dacă le consideră necesare pentru rezolvarea cererii. La analizarea unei noi cereri, autoritățile competente pot accepta, dacă este cazul, trimiteri la o cerere anterioară.
(4) Cererea de autorizație prealabilă nu poate cuprinde decât o categorie de produse compensatoare și o țară terță.
(5) Atunci când cererea se referă la produse care fac parte dintr-o categorie supusă, în țara terță în cauză, unor limite cantitative specifice în cadrul perfecționării economice pasive, solicitantul trebuie să certifice că nu a înaintat și nu va înainta o altă cerere, pentru aceeași categorie sau aceeași țară terță, către autoritățile competente ale altui stat membru, atâta timp cât nu a primit decizia privind cererea sa de autorizație prealabilă. Dacă depune o cerere suplimentară după obținerea unei autorizații prealabile pentru o anumită categorie și o anumită țară terță, pentru aceeași perioadă de contingentare, solicitantul trebuie să menționeze autorizația prealabilă deja obținută.
(6) Cererile depuse în temeiul articolului 3 alineatul (4) primul paragraf din regulamentul de bază nu se pot referi la o sumă superioară cantității totale pentru care solicitantul a efectuat operațiuni de perfecționare economică pasivă, pentru categoria și țara terță în cauză, în perioada de referință, ținându-se seama de eventuale adaptări ale cantităților, conform articolului 3 alineatul (4) al doilea și al treilea paragraf și alineatul (5) al cincilea și al șaselea paragraf din regulamentul de bază.
Cererile depuse în temeiul articolului 3 alineatul (5) primul până la al treilea paragraf din regulamentul de bază nu se pot referi, pentru fiecare țară în cauză, la o sumă totală superioară celei stabilite în anexa III pentru categoria respectivă. Cu toate acestea, valoarea totală a perfecționării în țări terțe care face obiectul cererii, ținându-se cont de eventualele autorizații anterioare pentru aceeași perioadă de contingentare, nu poate să depășească 50 % din valoarea producției comunitare a solicitantului, definită la articolul 2 alineatul (4).
(7) Solicitantul se angajează să țină evidența operativă a mărfurilor în Comunitate, pentru a permite biroului vamal de control să verifice cantitățile de mărfuri exportate temporar și produsele compensatoare reimportate.
(8) Prin înaintarea unei cereri semnate de solicitant sau de reprezentantul autorizat al acestuia, solicitantul își exprimă voința de a fi beneficiarul regimului solicitat și, fără a aduce atingere eventualelor sancțiuni aplicate conform dispozițiilor în vigoare în statele membre, se angajează că:
-
mențiunile ce figurează în cerere sunt exacte;
-
documentele sau actele justificative anexate sunt autentice și
-
toate obligațiile sau condițiile inerente acordării și utilizării autorizației prealabile, prevăzute în regulamentul de bază și în prezentul regulament, sunt sau, după caz, vor fi îndeplinite.
Articolul 4
Verificarea cererii
(1) După ce au primit cererea, însoțită de toate documentele și actele justificative, autoritățile competente verifică conținutul acesteia și, în cazul în care consideră că cererea este inexactă sau incompletă ori nu le permite să concluzioneze că toate condițiile pentru acordarea autorizației sunt îndeplinite, pot solicita informații suplimentare.
(2) Atunci când cererea este înaintată autorităților competente dintr-un stat membru, altul decât cel în care este stabilit solicitantul sau în care se realizează producția sa comunitară, acestea consultă autoritățile competente din statele membre în cauză, care le comunică informațiile solicitate în cel mai scurt timp, respectiv în termen de cel mult două săptămâni de la data primirii cererii de informații. Astfel de consultări pot avea loc și în alte cazuri dacă este necesar.
(3) În cazul în care condițiile de acordare a autorizației prealabile nu sunt îndeplinite, autoritățile competente resping cererea.
Decizia de respingere a cererii este luată în scris și comunicată solicitantului, precizându-se motivele respingerii. Dacă solicitantul a furnizat informații incomplete, autoritățile competente fixează un termen pentru completarea cererii. În acest caz, eventuala respingere nu poate avea loc decât după expirarea termenului.
(4) În cazul în care consideră că toate condițiile de acordare a unei autorizații prealabile sunt îndeplinite, autoritățile competente comunică Comisiei cantitatea, categoria și țara terță în cauză și, dacă operațiunea de perfecționare pasivă constă în obținerea, din fibre, de articole tricotate finite, cantitatea de fibre care va fi exportată temporar.
Articolul 5
Eliberarea, anularea sau revocarea autorizației prealabile
(1) Autorizația se eliberează potrivit formularului din anexa II, de către autoritățile competente la care s-a depus cererea.
Autorizația prealabilă se eliberează în trei exemplare. Primul, denumit „original” și purtând numărul 1, este eliberat solicitantului, al doilea, denumit „exemplar destinat autorităților competente” și purtând numărul 2, este păstrat de către autoritățile competente care au eliberat autorizația prealabilă și al treilea, denumit „exemplar destinat biroului vamal de control” și purtând numărul 3, este trimis biroului vamal de control, astfel cum a fost definit acesta la articolul 13. Dacă autoritățile competente cărora le-a fost înaintată cererea exercită funcțiunile unui birou vamal de control, exemplarul nr. 3 nu este necesar.
Autorizația prealabilă poate fi eliberată prin mijloace electronice, cu condiția ca birourile vamale de control să aibă acces la această autorizație printr-o rețea informatică.
(2) Atunci când cererea se referă la o categorie de produse a căror punere în liberă circulație în Comunitate este supusă măsurilor prevăzute la articolul 1 alineatul (3) din regulamentul de bază, autorizația prealabilă nu se eliberează de către autoritățile competente decât dacă Comisia a confirmat disponibilitatea cantității notificate de către autoritățile cărora le-a fost înaintată cererea, conform procedurilor definite în anexa VII la Regulamentul (CEE) nr. 3030/93. Comisia va răspunde imediat tuturor cererilor, dacă se poate prin mijloace electronice.
Atunci când cererea se referă la o categorie de produse care nu este supusă limitelor cantitative în conformitate cu articolul 11 alineatul (3) din regulamentul de bază, autorizația prealabilă se eliberează după notificarea Comisiei cu privire la cantități.
(3) Autorizația prealabilă nu se poate elibera decât pentru o singură categorie de produse compensatoare și o singură țară terță determinate.
(4) În cazul în care Comisia a confirmat faptul că respectiva cantitate cerută este disponibilă în limita cantitativă prevăzută, autoritățile competente eliberează autorizația prealabilă în termen de cel mult cinci zile lucrătoare de la data primirii confirmării din partea Comisiei.
(5) Autoritățile competente înregistrează cantitățile cerute și obținute de către beneficiari și se asigură - dacă este necesar, în colaborare cu autoritățile competente din alte state membre vizate - că aceste cantități nu le depășesc pe cele prevăzute la articolul 3 alineatul (4) și (5) din regulamentul de bază.
(6) Atunci când solicitantul cere modificarea unei autorizații prealabile, se aplică, mutantis mutandis, articolul 497 alineatul (3) din Regulamentul (CEE) nr. 2454/93.
(7) Dacă autoritățile competente constată că una dintre condițiile de acordare a autorizației nu este sau nu a fost îndeplinită, autorizațiilor prealabile li se vor aplica dispozițiile articolului 8 și articolului 10, privind anularea și revocarea unei decizii, din Regulamentul (CEE) nr. 2913/92.
Articolul 6
Autorizație prealabilă parțială
(1) La cererea titularului autorizației prealabile și cu condiția ca acesta să prezinte exemplarul nr. 1 al autorizației menționate, autoritățile competente ale statului membru care au eliberat autorizația prealabilă pot elibera una sau mai multe autorizații parțiale. De asemenea, acestea pot autoriza biroul vamal de control să elibereze autorizații prealabile parțiale.
(2) Autoritățile care eliberează autorizații parțiale impută cantitatea pentru care se eliberează autorizația parțială în exemplarele nr. 1 și 3 și, eventual, nr. 2 ale autorizației prealabile eliberate inițial și indică numărul autorizației prealabile inițiale. În acest caz, mențiunea „autorizație parțială” se înscrie alături de cantitatea imputată în exemplarele nr. 1, nr. 3 și eventual nr. 2 ale autorizației prealabile. Dacă exemplarul nr. 3 a fost deja trimis biroului vamal de control, acesta este informat de eliberarea autorizațiilor parțiale de către autoritățile competente. Dacă eliberarea uneia sau a mai multor autorizații parțiale are drept efect lichidarea autorizației parțiale, autoritățile competente rețin exemplarul nr. 1 al autorizației prealabile și informează biroul vamal de control.
(3) Autorizația parțială trebuie să poarte mențiunea „Autorizație prealabilă parțială” și este supusă acelorași reguli ca și o autorizație prealabilă.
(4) Fără a se aduce atingere dispozițiilor articolului 10, o autorizație prealabilă parțială nu poate determina eliberarea unei alte autorizații parțiale.
Articolul 7
Valabilitate teritorială
Autorizațiile prealabile sunt valabile în toate statele membre și pot fi prezentate oricărui birou vamal competent pentru desfășurarea operațiunilor de perfecționare economică pasivă. Autorizațiile prealabile eliberate prin mijloace electronice nu pot fi utilizate decât de către birourile vamale care au acces la acestea printr-o rețea informatică.
Articolul 8
Cesiunea
Autorizațiile prealabile nu pot fi cedate și nu pot fi utilizate decât de către persoana în numele căreia au fost emise sau de către reprezentantul său autorizat.
Articolul 9
Păstrarea documentelor
(1) Cererile și anexele lor se păstrează de către autoritățile competente, împreună cu exemplarul nr. 2 al autorizației prealabile eliberate.
(2) În cazul eliberării unei autorizații prealabile, solicitantul și autoritățile competente păstrează originalul sau o copie a cererilor, anexele acestora și autorizația timp de cel puțin trei ani de la sfârșitul anului calendaristic în cursul căruia a fost eliberată autorizația.
(3) În cazul respingerii cererii, ca și în cazul anulării sau revocării autorizației prealabile, autorizația sau decizia de respingere a cererii, împreună cu anexele acestora, se păstrează timp de cel puțin trei ani de la sfârșitul anului calendaristic în cursul căruia cererea a fost respinsă sau autorizația a fost anulată sau revocată.
Articolul 10
Pierderea autorizației și autorizația de înlocuire
(1) În cazul pierderii unei autorizații prealabile, autoritățile competente care au eliberat autorizația originală pot elibera o autorizație de înlocuire la cererea titularului. Cererea autorizației de înlocuire cuprinde o declarație semnată de solicitant, prin care acesta confirmă pierderea autorizației prealabile și se angajează ca, în cazul în care o găsește, să nu o utilizeze, ci să o restituie imediat autorităților care au eliberat-o.
(2) Autorizația de înlocuire conține aceleași mențiuni și aceleași rubrici ca și documentul pe care îl înlocuiește. Ea se eliberează pentru o cantitate de produse corespunzătoare cantității disponibile ce figurează în documentul pierdut. Dacă această cantitate nu poate fi probată, nu se poate elibera o autorizație de înlocuire.
Autorizația de înlocuire poartă una din următoarele mențiuni: „Autorizație prealabilă de înlocuire” sau „Autorizație prealabilă parțială de înlocuire” și este supusă acelorași reguli ca și o autorizație prealabilă normală.
(3) În cazul pierderii autorizației de înlocuire, o nouă autorizație de înlocuire se poate elibera numai în cazuri excepționale.
Articolul 11
Autoritățile competente
Statele membre desemnează autoritățile competente responsabile cu eliberarea autorizațiilor prealabile și informează în acest sens Comisia, care publică această informație în Jurnalul Oficial al Comunităților Europene, seria „C”.
Articolul 12
Termene
(1) Atunci când eliberează o autorizație prealabilă, autoritățile competente ale statelor membre fixează termenul în care produsele sunt supuse formalităților de export temporar. Acest termen nu trebuie să depășească șase luni. Cu toate acestea, la cererea titularului, autoritățile competente pot extinde acest termen la cel mult nouă luni.
(2) Autoritățile competente stabilesc un termen pentru reimportul produselor compensatoare ținând seama de timpul necesar pentru efectuarea operațiunilor de perfecționare. Acest termen se calculează începând cu la data la care formalitățile de export temporar au fost îndeplinite și poate fi prelungit la cererea titularului dacă împrejurările o justifică.
(3) Titularul restituie autorizația prealabilă autorităților competente în momentul în care aceasta a fost utilizată în totalitate sau de îndată ce devine limpede că nu va fi utilizată în totalitate. În cazul în care titularul are nevoie de autorizația prealabilă pentru a reimporta ulterior produse compensatoare, acesta va contacta autoritățile competente, care vor lua măsurile necesare, informând biroul vamal de control în acest sens.
FUNCȚIONAREA REGIMULUI
Articolul 13
Biroul vamal de control
(1) Fără a aduce atingere articolului 14 alineatul (5), biroul vamal menționat în autorizația prealabilă, competent în materie de perfecționare economică pasivă și denumit „birou vamal de control”, verifică funcționarea regimului, în special pe baza:
(a)
exemplarului nr. 3 din autorizația prealabilă;
(b)
declarațiilor de export și de import;
(c)
evidenței operative a mărfurilor, menționată la articolul 3 alineatul (7).
(2) Dacă se constată că sunt mai puține cantități exportate decât cantități alocate, se informează autoritățile competente în acest sens.
(3) Statele membre pot abilita autoritățile competente în materie de eliberare de autorizații prealabile să exercite funcțiile unui birou vamal de control, în parte sau în totalitate.
Articolul 14
Exportul temporar și punerea în liberă circulație
(1) Dispozițiile Regulamentelor (CEE) nr. 2913/92 și (CEE) nr. 2454/93 se aplică în absența unei dispoziții speciale în prezentul regulament sau în regulamentul de bază.
(2) Biroul vamal care efectuează formalitățile de export temporar informează biroul vamal de control în acest sens, transmițându-i o copie a declarației de export.
(3) Biroul vamal care efectuează formalitățile de punere în liberă circulație:
-
impută cantitățile reimportate pe autorizația prealabilă și
-
informează biroul vamal de control în acest sens, transmițându-i o copie a declarației de import.
(4) Informațiile cerute pot fi furnizate prin mijloace electronice cu condiția ca ele să prezinte aceleași garanții și ca biroul vamal respectiv să aibă acces la autorizația prealabilă printr-o rețea informatică.
(5) În cazul existenței, în paralel, a unei autorizații de perfecționare pasivă prevăzute în Regulamentul (CEE) nr. 2913/92 și a unei autorizații prealabile prevăzute în prezentul regulament, autoritățile competente pot aplica, pentru controlul procedurii, dispozițiile Regulamentelor (CEE) nr. 2913/92 și (CEE) nr. 2454/93 în locul alineatelor (1)-(4) din prezentul articol și al articolului 13 alineatul (1).
INFRACȚIUNI
Articolul 15
(1) Birourile vamale care constată încălcări ale dispozițiilor prezentului regulament sau ale celor din regulamentul de bază informează de îndată autoritățile care au eliberat autorizația prealabilă în acest sens.
(2) Fiecare stat membru stabilește sancțiunile care se aplică atunci când se constată de către autoritățile competente că o cerere de autorizație prealabilă conține declarații false făcute intenționat sau din neglijență gravă sau în cazul încălcării unei alte reguli prevăzute în prezentul regulament sau în regulamentul de bază.
COOPERARE ADMINISTRATIVĂ
Articolul 16
(1) La cererea Comisiei, autoritățile competente ale statelor membre comunică acesteia, dacă se poate prin mijloace electronice, statisticile referitoare la mărfurile reimportate pe teritoriul său în temeiul prezentului regulament.
Comisia comunică aceste informații altor state membre, dacă se poate prin mijloace electronice.
(2) Dacă autoritățile competente constată că anumite cantități nu au fost utilizate sau au fost utilizate parțial ori s-a renunțat la ele în sensul articolului 3 alineatele (4) și (6) din regulamentul de bază, acestea le comunică Comisiei, dacă se poate prin sistemul electronic integrat, imediat sau în cel mult 10 zile de la data expirării termenului pentru export.
(3) Conform articolului 3 alineatul (4) și articolului 4 alineatul (3) din regulamentul de bază, înainte de data de 15 ianuarie a fiecărui an, autoritățile competente comunică Comisiei pentru fiecare categorie și fiecare țară terță, cantitățile totale rezervate foștilor beneficiari, precum și, dacă este cazul, cantitățile ajustate, în temeiul articolului 3 alineatul (4) al doilea și al treilea paragraf și alineatul (5) al cincilea și al șaselea paragraf din regulamentul de bază.
(4) În aplicarea alineatului (2) litera (c) al articolului 2 din regulamentul de bază, statele membre comunică Comisiei lista produselor pentru care operatorii economici respectivi au beneficiat în anul precedent de un procent mai mare de 14 %, indicând, pentru fiecare marfă, categoria textilă, originea și cantitatea acesteia, precum și, după caz, greutatea și unitatea suplimentară.
DISPOZIȚII FINALE
Articolul 17
Regulamentele (CEE) nr. 1828/83 (7) și (CE) nr. 1816/95 (8) se abrogă. Această abrogare nu aduce atingere valabilității autorizațiilor prealabile eliberate în conformitate cu aceste regulamente.
Prezentul regulament intră în vigoare la 1 ianuarie 1996.
Cu toate acestea, formularele utilizate în prezent pentru cererile și autorizațiile prealabile pot fi utilizate în continuare până la 30 iunie 1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 1995.